Source: https://www.najpravo.sk/clanky/exekucie-na-statny-majetok-uz-zacali.html
Timestamp: 2020-07-09 07:32:25+00:00
Document Index: 8443467

Matched Legal Cases: ['súd ', '§ 18', '§ 12', 'čl. 1', 'čl. 12', 'čl. 20', 'čl. 46', 'čl. 6', 'čl. 1', '§ 18', '§ 1', '§ 12', '§ 2', 'čl. 125', '§ 18', '§ 12', 'súd ']

Exekúcie na štátny majetok už začali | Články | Najprávo.sk - najlepší právny poradca
Exekúcie na štátny majetok už začali
5.8. 2012, 15:42 | najpravo.sk
Pod publikačným číslom 217/2012 Zb. vyšiel v Zbierke zákonov nález Ústavného súdu Slovenskej republiky sp. zn. PL. ÚS 111/2011 zo 4. júla 2012. Ústavný súd v ňom konštatuje, že § 18a ods. 1 zákona č. 278/1993 Z. z. o správe majetku štátu a § 12 ods. 7 zákona č. 291/2002 Z. z. o Štátnej pokladnici nie sú v súlade s čl. 1 ods. 1, čl. 12 ods. 2, s čl. 20 ods. 1, s čl. 46 ods. 1 Ústavy Slovenskej republiky, s čl. 6 ods. 1 Dohovoru o ochrane ľudských práv a základných slobôd a s čl. 1 Dodatkového protokolu k Dohovoru o ochrane ľudských práv a základných slobôd.
Ako znejú ustanovenia, ktoré sú podľa Ústavného súdu v rozpore s Ústavou SR?
Podľa § 18a ods. 1 zákona č. 278/1993 Z. z. o správe majetku štátu na majetok štátu v správe správcu uvedeného v § 1 ods. 1 (t. j. štátna rozpočtová organizácia a štátna príspevková organizácia, štátny fond, verejnoprávna inštitúcia, ak na základe zákona spravuje majetok štátu, iná právnická osoba, ak na základe zákona spravuje majetok štátu) nemožno uskutočniť výkon rozhodnutia, konkurzné konanie a vyrovnacie konanie podľa osobitných predpisov. Za tieto osobitné predpisy zákon považuje napríklad zákon č. 99/1963 Zb. Občiansky súdny poriadok v znení neskorších predpisov, zákon Národnej rady Slovenskej republiky č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon č. 328/1991 Zb. o konkurze a vyrovnaní v znení neskorších predpisov (v súčasnosti zákon č. 7/2005 Z. z. o konkurze a reštrukturalizácii).
Podľa § 12 ods. 7 zákona č. 291/2002 Z. z. o Štátnej pokladnici prostriedky na účte klienta s výnimkou klienta uvedeného v § 2a ods. 1 písm. f), g) a m) (Slovenský pozemkový fond, Fond národného majetku SR, niektoré štátne podniky, právnické osoby, v ktorej má štát majetkovú účasť, a právnické osoby zriadené osobitným zákonom), nepodliehajú výkonu rozhodnutia odpísaním z účtu.
Aké sú následky zverejnenia nálezu v Zbierke zákonov?
Podľa čl. 125 ods. 3 Ústavy Slovenskej republiky dňom vyhlásenia tohto nálezu v Zbierke zákonov Slovenskej republiky strácajú účinnosť:
§ 18a ods. 1 v časti slov „výkon rozhodnutia" zákona Národnej rady Slovenskej republiky č. 278/1993 Z. z. o správe majetku štátu a
§ 12 ods. 7 zákona č. 291/2002 Z. z. o Štátnej pokladnici a o zmene a doplnení niektorých zákonov.
Inak povedané, od 31. júla 2012, kedy bol nález Ústavného súdu vydaný v Zbierke zákonov na majetok štátu v správe vyššie uvedených správcov možno uskutočniť výkon rozhodnutia resp. exekúciu a taktiež prostriedky na účtoch klientov v Štátnej pokladnici podliehajú výkonu rozhodnutia (exekúcii) odpísaním z účtu.
Ak Národná rada Slovenskej republiky neuvedie tieto ustanovenia do súladu s Ústavou Slovenskej republiky, strácajú po šiestich mesiacoch od vyhlásenia tohto nálezu v Zbierke zákonov Slovenskej republiky platnosť. Ako však už odznelo v médiách, Ministerstvo spravodlivosti Slovenskej republiky má záujem o urýchlené legislatívne riešenie vzniknutého stavu.
Zdroj: Zbierka zákonov, ASPI - najpoužívanejší právny systém v Slovenskej republike
30 000 € aj za zníženie postavenia v komunite
Odsúdený za účasť v teroristickej skupine dostal nemajetkovú ujmu 15 000 eur
Na niektoré súdy je aj Ústavný súd krátky
ochrana osobnosti exekúcia bezpodielové spoluvlastníctvo manželov odvolanie rekodifikácia judikatúra verejné obstarávanie oslobodenie od súdnych poplatkov dovolanie dokazovanie mediácia dedenie spotrebiteľ podielové spoluvlastníctvo súdne poplatky náhrada škody náhrada trov konania úroky z omeškania premlčanie trovy konania
Návštev: 12421877 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin